Ærede medrepresentanter! Tidligere stortingsrepresentant og riksrevisor Lars Breie er død, 92 år gammel. Lars Breie møtte som stortingsrepresentant for Arbeiderpartiet fra Buskerud i årene 1945 til 1953. Lars Breie var født og oppvokst i Ål i Hallingdal. Som ung jusstudent fattet han tidlig interesse for politikk. Senere førte det til at han engasjerte seg i kommunalpolitikken i hjembygda. Etter å ha fullført sin juridiske embetseksamen i 1933, startet han sakførerforretning i Ål, som han drev fram til 1948. Han var først varaordfører og siden ordfører i Ål i 1940 og i 1945. Under krigen var han i ledelsen for den sivile motstandskampen i Hallingdal. Etter frigjøringen i 1945 ble han valgt inn på Stortinget. Her var han medlem av den daværende protokollkomiteen, hvor han som sekretær gjorde en viktig innsats i de omfattende granskingssakene som ble behandlet etter krigen. Arbeidet i protokollkomiteen gav ham en solid innsikt i de konstitusjonelle forhold, og han nøt stor anerkjennelse for sin dyktighet, upartiskhet og lojalitet til konstitusjonen og dens spilleregler. Han ble formann i komiteen etter valget i 1949. Den objektivitet og omhyggelighet som kjennetegnet hans arbeid, var utvilsomt en av hovedårsakene til at oppmerksomheten ble rettet mot Lars Breie da vervet som formann i Riksrevisjonen skulle besettes. Selv om Lars Breie var representant for Arbeiderpartiet, var C. J. Hambro hans varmeste tilhenger og den som sterkest gikk inn for at nettopp Breie skulle ha dette ansvarsfulle vervet. Dette forteller kanskje mer enn noe annet om den respekt og aktelse han nøt i alle kretser. Han hadde et enstemmig storting bak seg da han i 1950 ble valgt til riksrevisor. Han ble siden gjenvalgt hvert fjerde år helt fram til 1978, da han gikk av med pensjon. I 1979 ble han utnevnt til kommandør av St. Olavs Orden for sitt virke i offentlig tjeneste. Lars Breie hadde også framtredende tillitsverv på den internasjonale arena. Blant annet var han fra 1955 til 1961 medlem av FNs revisorråd, et tremannsutvalg som foretok den konstitusjonelle kontroll med hvordan verdensorganisasjonens midler ble brukt. Her var han formann i 1956 og 1960. Han var også formann i revisorrådet for Det internasjonale energibyrået og i OECDs revisorråd. I 1963 ble han valgt til ekstern revisor for Verdens Helseorganisasjon, et verv han hadde fram til 1974. Her hjemme hadde han også en rekke offentlige verv, bl.a. som medlem av Statens Rasjonaliseringsråd. Lars Breie hadde et lunt og elskverdig vesen, og hans framferd var stillfaren og stø. Her på Stortinget var han høyt respektert for sin dyktighet og godt likt av alle. De som lærte Lars Breie å kjenne gjenom et langt liv i politisk og offentlig tjeneste, vil minnes ham for hans samarbeidsevne, rettferdighetssans og integritet. I dyp respekt lyser vi fred over hans minne. Representantene påhørte stående presidentens minnetale.
Representanten Haakon Blankenborg, som har vært permittert, har igjen tatt sete. Det foreligger en rekke permisjonssøknader: fra Arbeiderpartiets stortingsgruppe om sykepermisjon for representanten Mimmi Bæivi fra og med 26. oktober og inntil viderefra representantene Ingvald Godal, Fridtjof Frank Gundersen og Jørgen Kosmo om permisjon i dagene fra og med 26. oktober til og med 28. oktober for å delta i et møte i regi av Den vesteuropeiske unions parlamentariske forsamling på Kretafra representanten Oddbjørg Ausdal Starrfelt om permisjon i tiden fra og med 26. oktober til og med 28. oktober for å delta i Den Interparlamentariske Unions delegasjon til De forente nasjoners 54. ordinære generalforsamling i New Yorkfra representantene Kjell Engebretsen og Sigvald Oppebøen Hansen om permisjon i tiden fra og med 27. oktober til og med 2. november for å delta som valgobservatører for OSSE ved valget i Georgiafra representanten Inge Myrvoll om permisjon i dagene 27. og 28. oktober for å delta som valgobservatør for Europarådet ved valget i Georgiafra representanten Olav Gunnar Ballo om permisjon i dagene 26. og 27. oktober for etter invitasjon fra Statens utdanningskontor i Finnmark å delta på konferanse i Kirkenes samt om velferdspermisjon i tiden fra og med 28. oktober til og med 4. november Etter forslag fra presidenten ble enstemmig besluttet: 1. Søknadene behandles straks og innvilges.2. Følgende vararepresentanter innkalles for å møte i permisjonstiden:For Akershus fylke: André Kvakkestad og Rikke LindFor Finnmark fylke: Einar Johansen og Kirsti SaxiFor Nordland fylke: Lisbeth HolandFor Rogaland fylke: Helga RullestadFor Telemark fylke: Marthe Scharning Lund og Gunn Marit HelgesenFor Vestfold fylke: Karin Lian3. Einar Johansen og Lisbeth Holand innvelges i Lagtinget for den tid de møter for representantene Mimmi Bæivi og Inge Myrvoll.
Det foreligger ikke noe referat.